**Qobustan rayonu İcra hakimiyyətinin başçısı Adil Məmmədovun**

**2019-cu ilin yekunlarına dair**

**Hesabat məruzəsi**

**Hörmətli tədbir iştirakçıları!**

2019-cu il Qobustan rayonunda əlamətdar bir il olmuşdur. Azərbaycan Respublikasının Prezidenti cənab İlham Əliyevin və Birinci vitse-prezident Mehriban xanım Əliyevanın rayonumuza səfəri xüsusilə yadda qalan, rayonumuza uğur gətirmiş bir səfər olmuşdur. Bunu biz bir daha izlədik. Səfər zamanı 5 mərtəbəli, 50 yerlik müasir xəstəxana binasının, xalçaçılıq emalatxanasının, regional yun qəbulu və boyaq bitkilərinin tədarükü məntəqəsinin, 5,1 nəfər əhalinin yaşadığı 6 yaşayış məntəqəsini birləşdirən 14,5 km uzunluqda olan Qobustan-Poladlı yolunun açılışı olmuşdur. Bu rayonumuzun tarixində ən böyük layihələrin istifadəyə verildiyi və eyni zamanda yeni layihələrə başlanmış bir səfər olmuşdur. Belə ki, cənab Prezidentin səfərdən dərhal sonra imzaladığı sərəncamla 2,2 min nəfər əhalinin yaşadığı 2 yaşayış məntəqəsini birləşdirən 13 km-lik Ərəbqədim-Göydərə yolunun, 360 şagird yerlik Sündü kənd tam orta məktəbinin, istismar müddətini başa vurmuş, qəzalı vəziyyətdə olan 6 ədəd 2 mərtəbəli 8 mənzilli yaşayış binasının sakinlərinin mənzil-məişət şəraitinin yaxşılaşdırılması məqsədilə 48 mənzilli yaşayış binasının tikintisi üçün, ümumilikdə ilkin olaraq 7 milyon manat vəsait ayrılmışdır. Bu il həmin obyektlər istifadəyə veriləcəkdir.

Cənab Prezidentin 2018-ci ildə imzaladığı sərəncam əsasında tikintisinə başlanmış 100 yerlik 2 saylı uşaq bağçası da, ötən il istifadəyə verilmişdir. Bununla yanaşı, sevindirici haldır ki, daxili imkanlar hesabına inşa edilmiş daha bir 100 yerlik uşaq bağçası da ötən il fəaliyyətə başladı və eyni zamanda Sündü kəndində əlavə bir qrupun açılması təmin olundu. Bununla da, bağça yerlərinin sayı 2019-cu ildə ümumilikdə götürdükdə, 50 faiz artmışdır.

Ötən il rayonda daxili imkanlar hesabına şahmat məktəbinin binasının tikinti və yenidənqurması tamamlanmış, Təhsil Nazirliyi tərəfindən inventar və avadanlıqlarla təchiz edilmişdir. Şahmat məktəbinin istifadəyə verilməsi üçün tərəfimizdən müvafiq tədbirlər görülür.

Bütün bunlar möhtərəm Prezidentimizin, Birinci vitse-prezident Mehriban xanımın Qobustana və qobustanlılara göstərdiyi yüksək diqqət və qayğının yalnız bir hissəsidir. Məhz buna görə möhtərəm Prezidentimizə və Mehriban xanıma bütün qobustanlılar adından dərin minnətdarlığımızı bildiririk.

**Hörmətli tədbir iştirakçıları!**

Azərbaycan Respublikası Prezidentinin 29 yanvar 2019-cu il tarixli Fərmanı ilə təsdiq edilmiş “Azərbaycan Respublikası regionlarının 2019-2023-cü illərdə sosial-iqtisadi inkişafı Dövlət Proqramı” nda Qobustan rayonu üzrə 16 tədbirin həyata keçirilməsi nəzərdə tutulmuşdur.Bu tədbirlərdən artıq 10-u qismən icra edilmişdir və digər tədbirlərin icrası üçün müvafiq tədbirlər görülür.

2019-cu ildə Qobustan rayonunun yerli gəlirlər üzrə büdcə proqnozu 2807,0 min manat plana qarşı, 3935,15 min manat yerinə yetirilmişdir.

Bu isə ümumilikdə 2019-cu ildə proqnozlaşdırılmış rayon büdcəsindən 84,15 min manat və ya 2,2 faiz çoxdur. Artıq 2020-ci ilin dövlət büdcəsi təsdiq edilmişdir. Rayonun ümumi büdcəsi 3978,0 min manat, yerli gəlirlər isə 3464,0 min manat proqnozlaşdırılmışdır. Proqnoza əsasən rayon büdcəsinin 87,1 faizi yerli gəlirlər hesabına formalaşacaqdır. Çalışacağıq ki, bu il də rayon büdcəsinin tam şəkildə yerli gəlirlər hesabına təmin edilməsinə nail olaq.

Onu da qeyd edək ki, Azərbaycan Respublikası Prezidentinin 3 iyun 2019-cu il tarixli 719 nömrəli fərmanı ilə  “Şəhər və rayonlar üzrə vergi orqanlarının xətti ilə dövlət büdcəsinə nəzərdə tutulan daxilolmalardan büdcə ilinin sonuna artıq daxil olan vəsaitin müəyyən hissəsinin həmin şəhər və rayonların sərəncamında saxlanılması və istifadəsi Qaydası” təsdiq edilmişdir. Fərmana müvafiq olaraq Qobustan rayon İcra hakimiyyətinin müvafiq büdcədənkənar fondu yaradılmışdır. Bu çox böyük bir stimullaşdırıcı addımdır. Rayonumuz nə qədər çox yerli gəlir əldə edərsə, bir o qədər abadlıq, aztəminatlı ailələrin sosial müdafiəsi, işçilərin maddi həvəsləndirilməsi imkanları da artacaqdır.

2019-cu il ərzində rayonda 194 milyon 212 min manatlıq məhsul istehsal edilmiş və xidmətlər göstərilmişdir ki, bundan 83 milyon 723 min 200 manatı istehsal sahələrinin payına düşür.

Sənaye məhsullarının ümumi həcmi və göstərilmiş xidmətlər 1 milyon 952 min 100 manat və ya ümumi məhsul buraxılışı həcminin 1,0 faizini, kənd təsərrüfatının ümumi həcmi 83 milyon 339 min 500 manat və ya ümumi məhsul buraxılışının 42,9 faizini təşkil etmişdir ki, bunun da 27,9 faizi və ya 23 milyon 226 min 600 manatı bitkiçilik sahəsinin, 72,1 faizi və ya 60 milyon 112 min 900 manatı heyvandarlıq sahəsinin payına düşür.

Tikinti sektorunun ümumi həcmi 11 milyon 169 min 200 manat və ya ümumi məhsul buraxılışının 5,6 faizini, nəqliyyat sektoru üzrə 2 milyon 7 min 500 manat və ya ümumi məhsul buraxılışının 1,1 faizini, poçt və rabitə xidmətləri üzrə 366 min 600 min manat və ya ümumi məhsul buraxılışının 0,2 faizini və ticarət sahəsi üzrə isə 95 milyon 377 min 200 manat və ya ümumi məhsul buraxılışının 49,2 faizini təşkil etmişdir.

2019-cu ildə ümumi məhsul buraxılışının həcmi artaraq 194212,0 min manat olmuş və ya 2018-ci illə müqayisədə 8,7 faiz artmışdır. Baxılan dövrdə sənaye məhsulunun ümumi həcmi 30,4 faiz, kənd təsərrüfatı məhsulunun həcmi 8,6 faiz, tikinti sektoru üzrə 52,8 faiz, nəqliyyat sektoru üzrə 4,2 faiz, informasiya və rabitə sektoru üzrə 9,1 faiz və ticarət sektoru üzrə 5,0 faiz artım olmuşdur.

**Hörmətli tədbir iştirakçıları!**

Rayonumuzun iqtisadiyyatının əsasını kənd təsərrüfatı təşkil edir. Kənd Təsərrüfatı Nazirliyi ilə əlaqələr yüksək səviyyədə qurulmuşdur. Qobustan rayonunda Kənd Təsərrüfatı naziri [İnam Kərimov](http://report.az/persona/inam-k%C9%99rimov/)un sədrliyi ilə “Ölkədə toxumçuluğun mövcud vəziyyəti və 2019-cu ildə qarşıda duran vəzifələr” mövzusunda Respublika müşavirəsi keçirilmişdir.Bu tədbirin çox böyük əməli təsiri olmuşdur.

Ötən il taxıl sahələrində aqrotexniki tədbirlərə əməl edilmiş, yemləmə gübrələrindən düzgün və vaxtında istifadə olunmuş, zərərvericilərə qarşı ciddi mübarizə tədbirləri görülmüşdür. Eyni zamanda taxıl sahələrinin yanğından qorunması, biçinin təşkili ilə bağlı Rayon İcra Hakimiyyətində Qərargahlar yaradılmışdır. Görülmüş işlər nəticəsində ötən il rayonda 22 min 258 ha sahədən 56 min 313 ton buğda, 9 min 382 ha sahədən 22 min 235 ton arpa olmaqla, ümumilikdə 78 min 548 ton taxıl istehsal edilmişdir ki, bu da rayon üzrə rekord göstəricidir. Buğda üzrə məhsuldarlıq 25,3 sentner, arpa üzrə məhsuldarlıq isə 23,7 sentner olmuşdur.

Məlumunuz olduğu kimi, rayonumuzda 1000 ha sahədə aqropark yaradılır. Aqroparkda hazırda 200 başlıq ətlik istiqamətdə maldarlıq üçün tövlənin tikintisi davam etdirilir. Əraziyə elektrik xətti çəkilərək müvafiq transformator quraşdırılmışdır. Aqroparka suvarma suyunun çəkilməsi üçün layihə-smeta sənədləri hazırlanmış, yaxın vaxtlarda icrasına başlanılacaqdır. 2018-ci ilin payızında aqroparkda 400 ha ərazidə arpa əkilmiş, suvarma olmadığı üçün məhsuldarlıq 25 sentner təşkil etmişdir. Suvarma təşkil olunduqdan sonra burada məhsuldarlığı 45-50 sentnerə çatdırmaq mümkün olacaq və eyni zamanda burada müasir suvarma üsullarından istifadə etməklə meyvəçilik, qarğıdalı, günəbaxan və s. əkinlərdə planlaşdırılır. Bu il isə aqroparkda 450 ha sahədə arpa, 200 ha sahədə buğda əkini aparılmışdır.

Kənd Təsərrüfatı Nazirliyinin xətti ilə hazırda rayonumuzda illik istehsal gücü 3000 ton olan Dənli bitki toxumlarının emalı zavodunun tikintisi başa çatdırılmış, son tamamlama işləri aparılır. Bu isə təsərrüfatlarımızın keyfiyyətli toxumla təmin olunmasına zəmin yaradacaqdır. Bundan əlavə Nazirlik tərəfindən Qobustan rayonunda Heyvandarlıq Nümayiş Kompleksinin tikintisi də davam edir və kompleks bu il istifadəyə veriləcəkdir.

Rayonun Təsi kəndində 14,44 ha sahədə badam, Poladlı kəndində 3 ha sahədə nar bağı salınmışdır.

Rayonda kənd təsərrüfatının digər sahəsi, heyvandarlıq da uğurla inkişaf etdirilir. 2018-ci ilə nisbətən ət istehsalı 89,1 ton , süd istehsalı 439,0 ton, yumurta istehsalında 145 min ədəd, yun istehsalında 2,0 ton artım müşahidə olunmuşdur. İstehsal edilmiş kənd təsərrüfatı məhsulları əsasən, əhali təsərrüfatlarının payına düşür.

2020-ci ilin məhsulu üçün 32577 hektar sahədə şum çıxarılmış və 31207 hektar sahədə payızlıq əkin işləri aparılmışdır. Bundan 21166 hektarı payızlıq buğda, 10041 hektarı payızlıq arpa bitkiləri təşkil etmişdir. Payızlıq əkinin 67,8 faizi buğda sahəsinin payına düşür.

**Hörmətli tədbir iştirakçıları!**

2019-cu il ərzində rayonda 30 kiçik ticarət müəssisəsi, 734 fiziki şəxs ticarət xidməti göstərmişdir. 2019-cu ildə rayonun istehlak bazarından əhaliyə 82 milyon 776 min manatlıq istehlak malları satılmış və ödənişli xidmətlər göstərilmişdir.

Pərakəndə əmtəə dövriyyəsi və ödənişli xidmətlərin həcmi keçən ilə nisbətən 5,0 faiz artmışdır. 2019-cu ildə əhaliyə pərakəndə ticarət şəbəkələrindən 68 milyon 982 min manatlıq əmtəə satılmışdır ki, bu da 2018-ci ilə nisbətən müqayisəli qiymətlərlə 2,7 faiz çoxdur.

Əhalinin məşğulluğu daim diqqətdə saxlanılır. Rayonda 2019-cu il ərzində yeni açılmış iş yerlərinin sayı 3024 olmuşdur ki, bu iş yerlərindən 442-si daimi iş yerləridir. Yeni yaranmış müəssisə və təşkilatlarda 60 nəfər, mövcud müəssisə və təşkilatlarda 149, fiziki şəxslərdə 233 nəfər və digər tədbirlərdə 2582 nəfər işə qəbul olunmuşdur.

Ötən il rayonda 1408 nəfər iş axtaran kimi qeydiyyata durmuş, onlardan 45 nəfəri işsiz statusu almışdır. İşsiz statusu almış vətəndaşların 1 nəfərinə işsizlik müavinəti verilir.

Cənab Prezidentin tapşırığı əsasında ötən il kommunal sahədə 185 nəfər “DOST İŞ” MMC xətti ilə işə qəbul olunmuşdur. Təəssüflər olsun ki, bəzi hallarda vətəndaşlar işləmək istəmirlər. İctimai iş yerlərində şəffaflığın yaradılması, səmərəli istifadə edilməsi məqsədilə İcra hakimiyyəti başçısının sədrliyi, hüquq-mühafizə orqanlarının rəhbərlərinin iştirakı ilə xüsusi komissiya yaradılmış, mütəmadi nəzarət tədbirləri həyata keçirilir. Bunun nəticəsidir ki, ötən il 43 nəfər işləmədiyi üçün aktlaşdırılaraq işdən kənarlaşdırılmışdır. Bu tədbirlər bundan sonra da daha ciddi davam etdiriləcəkdir.

Onu da qeyd edək ki, ötən il istifadəyə verilmiş xalçaçılıq emalatxanasında hazırda işləmək üçün 60-dan yuxarı qadına ehtiyac vardır. Bu istiqamətdə aidiyyəti şəxslər səylərini gücləndirməlidirlər.

Rayonumuzda müharibə əlilləri, şəhid ailələri və aztəminatlı ailələr daim diqqətdə saxlanılır. 2019-cu ildə Rayon İcra hakimiyyəti tərəfindən Novruz, Qurban və Ramazan bayramlarında hər dəfə 520 nəfərə bayram sovqatı verilmişdir. Bundan əlavə 1 aztəminatlı ailənin mənzil şəraitinin yaxşılaşdırılması üçün köməklik göstərilmiş, 3 nəfər evi yanmış vətəndaşın mənzil şəraitinin bərpa olunması təşkil edilmiş, 2 xəstə uşağın valideynlərinə övladlarının müalicəsi üçün qismən maddi yardımlar göstərilmişdir.

2019-cu ildə rayon iqtisadiyyatında muzdla işləyən işçilərin sayı 3 min 336 nəfər, onların hesablanmış əmək haqqı fondu 15 milyon 464 min 100 manat olmuşdur.

2019-cu ilin əvvəlindən işçilərin orta aylıq nominal əmək haqqı 390 min 700 manat təşkil etmişdir ki, bu da əvvəlki ilin müvafiq dövrünə nisbətən 24,2 faiz çoxdur. Rayon üzrə ən yüksək orta aylıq əmək haqqı təhsil işçilərində və dövlət idarəetməsində, maliyyə, enerji və qaz istismarı işçilərində olmuşdur.

Xüsusi vurğulamaq istərdim ki, 2019-cu il bütövlükdə minimum əmək haqqının, pensiya və digər müavinətlərin, bütün sahələrdə çalışanların əmək haqlarının əhəmiyyətli dərəcədə yüksəldiyi bir il kimi də yadda qalmışdır. Bizim yerlərdə keçirilən səyyar qəbullarda, insanlarla görüşlərimizdə hər bir vətəndaş cənab Prezidentə bununla bağlı sonsuz təşəkkürlərini ifadə edirlər.

Biz də bütün rayon sakinləri adından möhtərəm Prezidentimizə həm bu yeni açılmış iş yerləri, eyni zamanda əhalinin demək olar ki, bütün təbəqələrinin, xüsusilə aztəminatlı əhalinin sosial rifah halının yüksəlməsi üçün atdığı mühüm addımlara görə öz dərin minnətdarlığımızı bildiririk.

**Hörmətli tədbir iştirakçıları!**

2019-cu ildə əhalinin elektrik enerjisi, təbii qaz, içməli su və rabitə ilə təminatı sahəsində də bir sıra işlər görülmüşdür.

Rayon əhalisi fasiləsiz elektrik enerjisi ilə təmin olunur. 2019-cu ildə rayonun bir sıra kəndlərində yararsız daşıyıcı elektrik xətt və dirəkləri dəyişdirilmiş, Qobustan şəhərində “Özünü daşıyan izolyasiyalı naqillərlə” kabelləşmə davam etdirilmişdir. Lakin Şıxzahırlı, Ərəbqədim, Nardaran, Göydərə, Nabur, Bəklə, Sündü kəndlərində kabelləşdirmə işlərinə tezliklə başlanılmalıdır. Ötən il istehlak edilmiş elektrik enerjisinin dəyəri 91,98 faiz ödənilmişdir. Ödənilməyən hissə isə əsasən xətlərin standartlara cavab verməməsi nəticəsində yaranan itkilərdir. Onu da qeyd edək ki, ötən il rayon üzrə ümumi ödəniş 90,14 faiz olmuşdur.

Rayon mərkəzi də daxil olmaqla, 96 faiz əhalinin yaşadığı 23 yaşayış məntəqəsi (yaşayış olan məntəqələrin 79,3%-i) qazlaşdırılmışdır. 2019-cu ildə yeni yaşayış massivinin qazlaşdırılması tam başa çatdırılmışdır. Lakin Təsi, Sədəfli, Cəngi, Qaracüzlü, Nardaran, Ceyrankeçməz kəndlərinin qazlaşdırılması da qarşımızda duran əsas problemlərdəndir.İnanırıq ki, yaxın illərdə bu kəndlərin də qazlaşdırılması başa çatdırılacaqdır. Ötən il rayon üzrə istehlak edilmiş təbii qazın dəyəri 102,8 faiz ödənilmişdir.

Hazırda şəhərdə əhali fasiləsiz içməli su ilə təmin edilir. Əhalinin içməli su ilə təminatının yaxşılaşdırılması məqsədilə ötən il Cəmcəmli kəndində 5790 p/m, Ərəbqədim kəndində 7122 p/m və Göydərə kəndində 2850 p/m olan daxili su şəbəkəsi quraşdırılmışdır. Ərəbqədim kəndində 148, Göydərə kəndində 54 və Cəmcəmli kəndində isə 211 ədəd sayğac quraşdırılmış, əhali içməli su ilə təmin edilmişdir. Sündü kəndində şəbəkə qurulması və 202 ədəd sayğac quraşdırılması işləri tamamlanmaq üzrədir.

Onu da qeyd edək ki, Xilmilli kəndinin içməli su təminatında ciddi çətinliklər vardır. Bu il ərzində həmin kəndin içməli su şəbəkəsinin qurulması istiqamətində işlər görülməlidir. 2019-cu ildə rayon üzrə istehlak edilmiş içməli suyun dəyəri, ümumilikdə 125 faiz, əhali üzrə isə 104 faiz ödənilmişdir.

Hazırda rayonun Dərəkənd kəndi ərazisində çirkab suların təmizlənməsi üçün zavodun tikintisi davam etdirilir. Bu çox böyük layihədir. Layihə başa çatdıqdan sonra bu sahədə olan problemlər də aradan qaldırılacaqdır.

Son dövrdə möhtərəm Prezidentimizin Sərəncamlarına əsasən Meliorasiya və Su Təsərrüfatı Açıq Səhmdar Cəmiyyəti tərəfindən rayonumuzda 6 subartezian quyusu qazılıb istifadəyə verilmiş, 12 fevral 2019-cu il tarixli Sərəncama əsasən isə daha 2 quyunun qazılması başa çatdırılmışdır. Lakin müşahidələrimiz göstərir ki, bu quyulardan heç də səmərəli istifadə edilmir. Hər bir quyu nəzarətdə saxlanılmalı, içməli və ya suvarma istiqamətində səmərəli istifadə edilməlidir. Ərazi nümayəndələri və bələdiyyələr bu məsələni daim nəzarətdə saxlamalıdırlar.

Rayonun Cəngi kəndində yerləşən “Qobustan Qış Otlaqlarının Suvarılması” İdarəsinin fəaliyyəti də çox yarıtmaz haldadır. Elə bu səbəbdən də, bir sıra hallarda heyvandarlıqla məşğul olan şəxslərin narazılıqlarının şahidi oluruq. İdarə öz fəaliyyətində ciddi dönüş yaratmalı, üzərinə düşən vəzifələri yerinə yetirməlidirlər.

Rayonumuzun mərkəzində və kəndlərdə 2019-cu il ərzində rabitə xidmətinin yüksəldilməsi istiqamətində bir sıra işlər görülmüşdür. Rayonun Mərkəzi və Sündü telefon stansiyalarında 128, Xilmilli, Nabur və Bəklə telefon stansiyasında isə 48 yerlik DSLAM avadanlığı quraşdırmaqla, Cəyirli kəndində isə 128 yerlik kart əlavə edilməklə, internet tutumu 400 port artırılmışdır. Eləcə də, digər stansiyalarda cari təmir və saxlama işləri görülmüşdür.

**Hörmətli tədbir iştirakçıları!**

Rayonumuzda quruculuq-abadlıq, yaşıllaşdırma işləri uğurla davam edir. Şəhərdaxili yollara 7000 kv.m asfalt vurulmuş, şəhərdə 5 ha ərazidə poliqonun ətrafına hasar çəkilmişdir. Ərəbşalbaş kəndində kənd sakinləri tərəfindən kənddaxili yollara 3 km, Cəyirli kəndində 2,7 km, Təklə Mirzəbaba kəndində 1,1 km-dən artıq asfalt örtüyü vurulmuşdur. Bu il Nabur kəndinə gedən yolun asfaltlanması istiqamətində bir sıra işlərin görülməsini planlaşdırırıq.

Rayonda yaşıllaşdırma işlərinə xüsusi diqqət yetirilir. Azərbaycan şairi İmadəddin Nəsiminin 650 illik yubileyi ilə əlaqədar keçirilmiş ağacəkmə kampaniyası çərçivəsində rayonda 5000 ağac əkilmişdir. Ağaclara qulluq edilməsi daim diqqətdə saxlanılır. Bundan əlavə ötən il rayonda 5000-ə yaxın qızılgül kolu və digər sahələrdə 4000-dən artıq ağac əkilmişdir.

**Hörmətli tədbir iştirakçıları!**

Azərbaycan Respublikası Prezidentinin tələblərinə müvafiq olaraq rayonumuzda vətəndaş müraciətlərinə ötən ildə də həssaslıqla yanaşılmışdır.

Vətəndaşların Azərbaycan Respublikası Konstitusiyasında öz əksini tapmış şəxsən müraciət etmək, habelə fərdi və kollektiv yazılı müraciətlər göndərmək hüququna daim hörmətlə yanaşılmış, onların hər bir şikayətinə, ərizə və təkliflərinə “Vətəndaşların müraciətlərinə baxılması haqqında” Azərbaycan Respublikasının Qanununa müvafiq baxılmışdır.

2019-cu ildə Qobustan rayon İcra hakimiyyətinin başçısı aparatına Azərbaycan Respublikası Prezidenti Administrasiyasından 223, Azərbaycan Respublikasının Nazirlər Kabinetindən 17, Azərbaycan Respublikasının Milli Məclisindən 2, digər mərkəzi icra hakimiyyəti orqanlarından 32 vətəndaş müraciəti daxil olmuşdur. 2019-cu ildə birbaşa Rayon İcra Hakimiyyətinə 139 təklif, ərizə və şikayət daxil olmuşdur. Azərbaycan Respublikası Prezidenti Administrasiyasına ünvanlanmış 6 şikayət ərizəsi nəzarətdə olmuşdur.

Ümumilikdə daxil olmuş 413 müraciətdən 49-na və ya 11,9 faizinə nəzarətə alınmaqla baxılmışdır.

Müraciətlərdən 236-sı və ya 57,1 faizi ərizə, 172-si və ya 41,7 faizi şikayət, 5-i və ya 1,2 faizi təklif olmuşdur.

Ərizələrdən 29-u və ya 12,3 faizi müsbət həll edilmiş, 191-nə və ya 81 faizinə müvafiq izahat verilmiş, 17-si və ya 7,2 faizi baxılmaq üçün aidiyyəti üzrə digər orqanlara göndərilmişdir.

Şikayətlərdən 3-ü və ya 1,7 faizi müsbət həll edilmiş, 2-si və ya 1.2 faizi qismən həll olunmuş, 159-na və ya 92.4 faizinə müvafiq izahat verilmiş, 9-u və ya 5,2 faizi əsassız sayılmış, 1-i və ya 0,6 faizi baxılmaq üçün aidiyyəti üzrə digər orqanlara göndərilmişdir.

Təkliflər 1-i kənd təsərrüfatı məsələləri, 2-si mənzil məsələləri,1-i sənaye, 1-i iqtisadiyyat və sahibkarlığın inkişafı ilə bağlı məsələlər, 1-i yaşayış məntəqələri və ərazi bölgüsü ilə bağlı olmuşdur.Təkiflərlə bağlı müvafiq izahatlar verilmişdir.

2019-cu ildə Rayon İcra hakimiyyətinin başçısı tərəfindən 40 rəsmi qəbul keçirilmiş, bu qəbullarda 351 nəfər, yerlərdə keçirilmiş 47 səyyar qəbulda isə 183 nəfər vətəndaş qəbul edilmişdir.

Cənab Prezidentin tapşırığına uyğun olaraq rayonumuzda vətəndaşların qəbulu, onların problemlərinin həllinə diqqət daha da artırılmışdır. Eyni zamanda 2019-cu il aprel ayının 25-də və noyabr ayının 14-də Azərbaycan Respublikası Prezidenti Adminstrasiyasının məsul işçiləri tərəfindən rayonumuzda iki dəfə qəbul keçirilmişdir. Eləcə də, rayonumuzda Mərkəzi İcra hakimiyyəti orqanlarının rəhbərləri tərəfindən rayonumuzda qəbullar keçirilmişdir. Bütün bunlar vətəndaş məmnunluğunun yaranmasına xidmət göstərir.

Ötən il mart ayının 5-dən 19-dək Qəbələ Asan Xidməti rayonumuzda səyyar xidmət göstərmişdir. 15 gün ərzində 801 vətəndaş xidmətə müraciət etmiş, 358 nəfərdən sənəd qəbul edilmiş, 194 nəfərə hazır sənəd verilmişdir. 206 nəfərə informasiya xidməti göstərilmişdir. Xidmətə daha çox müraciət şəxsiyyət vəsiqələrinin, sürücülük vəsiqələrinin, ümumvətəndaşlıq pasportlarının verilməsi və dəyişdirilməsi, vətəndaşlıq vəziyyəti aktlarının dövlət qeydiyyatı, notarial fəaliyyəti və digər xidmətlərlə bağlı olmuşdur.

Vətəndaş müraciətlərinə diqqət bundan sonra da artırılmalıdır. İstər müəssisə və təşkilat rəhbərləri, istərsə də ərazi nümayəndələri vətəndaşlara qayğı ilə yanaşmalı, onların müraciətlərinə vaxtında və düzgün baxılmalı, düzgün istiqamət verilməlidir.

Hər bir vətəndaşın müraciətini aidiyyəti təşkilat və ya vəzifəli şəxs səlahiyyəti daxilində olduqda həll etməli, müvafiq izahat verməli, səlahiyyətinə aid olmadıqda isə düzgün istiqamətləndirməlidir.

Son vaxtlar vətəndaşlardan evlərinin qəzalı vəziyyəti barədə çoxsaylı müraciətlər daxil olur. Bununla bağlı ərazi nümayəndələri vətəndaşlara evlərini icbari sığortalamalı olduqlarını, qəzalı vəziyyət yaranarkən isə evlərinin həmin sığorta vəsaiti hesabına təmir edildiyini başa salmalıdır. Artıq əmlakın icbari sığortalanması ilə əlaqədar məsələ nəzarətə götürülmüşdür.

Ötən il rayonda 27 yaşayış evi sığortalandığı halda, bu ilin əvvəlindən 331 yaşayış evi və 4 qeyri-yaşayış binası sığortalanmışdır. Qısa müddətdə bütün yaşayış evlərinin sığortalanması məqsədilə müvafiq tədbirlər görülməlidir.

Qobustan rayonu İcra hakimiyyətinin başçısı aparatında gənc kadrların seçilib yerləşdirilməsinə xüsusi diqqət yetirilir. 2019-cu ilin əvvəlinə İcra hakimiyyətinin başçısı aparatında 4 vakansiya olduğu halda, hazırda 3 vakansiya vardır. Aparatda dövlət qulluqçuları üzrə orta yaş həddi 36,6 yaşdır.

Möhtərəm Prezidentimizin sərəncamı ilə 2019-cu ildə Rayon İcra hakimiyyətinin başçısı Azərbaycan Xalq Cümhuriyyətinin 100 illik yubiley medalı ilə, Şikarov Aftandil Heybət oğlu “Tərəqqi” medalı ilə, Müharibə, Əmək və Silahlı Qüvvələr Veteranları Şurasının rayon təşkilatının sədri Ağayev Abdulhəsən Ağadayı oğlu isə Azərbaycan Xalq Cümhuriyyətinin 100 illik yubiley medalı ilə təltif edilmişdir.

**Hörmətli tədbir iştirakçıları!**

2019-cu il rayonumuzda təhsil, səhiyyə, mədəniyyət və idman sahələrində də bir sıra uğurlarla yadda qalmışdır.

Azərbaycan Respublikasının Prezidenti cənab İlham Əliyevin diqqət və qayğısı nəticəsində son illərdə rayonumuzda 17 yeni məktəb binası tikilmiş, 4 məktəb əsaslı təmir edilmiş, 1 məktəb üçün 10 əlavə sinif otağı inşa edilmişdir. 1 məktəbin tikintisinə başlanmışdır. Məktəblərin maddi-texniki bazası möhkəmləndirilmiş, ən müasir avadanlıq və texniki qurğularla təmin olunmuşdur. Rayon məktəblərinin 70,0 faizi müasir tələblərə tam şəkildə cavab verən, yeni inşa edilmiş və ya əsaslı təmir edilmiş məktəblərdir.

Hazırda qarşımızda duran əsas məsələ Təklə Mirzəbaba, Ərəbşalbaş və Nabur kəndlərində müasir məktəb binalarının tikintisinə nail olmaqdır.

Onu da qeyd edək ki, 2018-ci ildə 328 on birinci sinif məzunundan 168-i (51,2 faiz) elektron ərizə vermiş, 90 şagird (sənəd verənlərin 53,6 faizi, ümumi məzunlar üzrə isə 27,4 faiz) ali məktəbə qəbul olunmuşdur. 2019-cu ildə isə 286 məzundan 154-ü elektron ərizə vermiş (53,8 %) və 111 (sənəd verənlərin 72,1 faizi, ümumi məzunlar üzrə isə 38,8 faiz) nəfər ali məktəbə qəbul olunmuşdur. 2018-ci ildə 9 nəfər 500-dən , 6 nəfər isə 600-dən yuxarı bal toplamışdır. 2019-cu ildə isə 15 nəfər 500-dən, 5 nəfər isə 600-dən artıq bal toplamışdır. Yüksək bal toplayan tələbələrlə İcra hakimiyyəti başçısının görüşü keçirilmiş, onlara hədiyyələr təqdim edilmişdir. Lakin biz təhsilə diqqəti artırmalıyıq.

2019-cu ildə sənəd verən məzunlara nisbətdə ən yüksək qəbul faizi Təklə Mirzəbaba kəndi üzrə 83 faiz, Ərəbşalbaş kənd tam orta məktəbi üzrə 78 faiz, Çuxanlı kənd tam orta məktəbi üzrə 66 faiz, Şəhər 2 saylı tam orta məktəbi üzrə 54 faiz, A.O.Çernyayevski adına şəhər 1 saylı tam orta məktəbi üzrə 51 faiz, Cəmcəmli kənd tam orta məktəbi üzrə 50 faiz olmuşdur. Onu da qeyd edək ki, Təklə Mirzəbaba, Çuxanlı, Cəmcəmli kəndləri üzrə məzunların hamısı ali məktəbə sənəd vermişdir. Ən aşağı göstərici Okean Badayoğlu adına Bədəlli kənd tam orta məktəbində olmuşdur. Burada məktəbi bitirən 7 məzundan yalnız 1-i ali məktəbə sənəd vermiş, lakin qəbul olmamışdır.

**Hörmətli tədbir iştirakçıları!**

Rayonumuzda əhalinin sağlamlığının qorunması istiqamətində də tədbirlər davam etdirilir. Ötən il 26 min 453 nəfər tibbi müayinəyə cəlb edilmişdir. Onlardan 2 min 342-si ambulator müalicəyə cəlb edilmiş, 520-si isə ixtisaslaşdırılmış tibb müəssisələrinə göndərilmişdir. Onu da qeyd edək ki, artıq rayonumuzda da tibbi sığortaya başlanılmışdır. Bu yeni sistem əhaliyə daha böyük imkanlar yaradacaqdır ki, onlar bu xidmətdən yararlansınlar.

Burada Dövlətimiz tərəfindən çox böyük addım atılmışdır. Hər bir insan üçün 90 manat tibbi sığorta haqqının köçürülməsi, eyni zamanda əlillərin, şəhid ailələrinin, aztəminatlı ailələrin tibbi sığorta xərclərini tamamilə öz üzərinə götürməsi böyük maliyyə vəsaiti tələb edir.

Bu Azərbaycan Respublikası Prezidentinin siyasətinin ən prioritet istiqamətinin vətəndaşların sosial rifah halının yüksəlməsi, sağlamlığının qorunması olduğunun bariz nümunəsidir.

Bu diqqət və qayğıya görə bir daha cənab Prezidentə öz dərin minnətdarlığımızı bildiririk.

**Hörmətli tədbir iştirakçıları!**

Gənclər arasında narkomaniya, dini radikalizm, cinayətkarlıq, QİÇS və s. neqativ meyillərə qarşı profilaktik tədbirlər həyata keçirilmişdir. Dini radikalizmlə bağlı məsələlər xüsusilə diqqət mərkəzindədir. Aparılan təhlillər göstərir ki, qobustanlı gənclər multikultural dəyərlərə hörmətlə yanaşır, İslam dinində məzhəbçiliyə və təriqətçiliyə yaxşı baxmır və buna görə də rayonumuzda gənclər arasında müxtəlif dini cərəyanlara, xüsusilə radikal təriqətlərə meyl yox dərəcəsindədir.

Dini Qurumlarla İş üzrə Dövlət Komitəsinin, Qafqaz Müsəlmanları İdarəsinin bölgə üzrə nümayəndələri, Hüquq-mühafizə orqanları və Gənclər və İdman İdarəsi ilə birlikdə bütün təhsil müəssisələrində qeyri-ənənəvi radikal dini cərəyanlara qarşı “Dini radikalizm və onun fəsadları”, “Dini radikalizmlə mübarizədə gənclərin rolu”, “Vətən sevgisi-Şəhidlik zirvəsi”, “Tolerantlıq müasirlikdir”, ”Milli-mənəvi dəyərlərimiz və müasirlik” və s. mövzularda maarifləndirici tədbirlər keçirilmişdir.

Dini icmaların qeydiyyata alınması istiqamətində işlər sürətləndirilmişdir. 2017-ci ilədək 21 məscidin 7-sinin dini icması qeydiyyata alındığı halda, 2019-cu ildə 15-ə çatdırılmışdır. 4 məscidin dini icmasının sənədləri hazırlanaraq aidiyyəti üzrə təqdim edilmişdir.

Bilik müsabiqələrində, idman səhnələrində gənclərin qazandığı nailiyyətləri nəzərə alaraq demək olar ki, 2019-cu il Qobustan rayonu üçün gənclər sahəsində də uğurlu il hesab oluna bilər.

2019-cu ildə gənclər siyasəti gənc nəslin vətənpərvərlik, dövlətçilik, azərbaycançılıq və milli-mənəvi dəyərlərə hörmət ruhunda formalaşması, intellektual səviyyəsinin yüksəldilməsi, əhali arasında idmanın kütləviliyinə nail olunmasına xüsusi diqqət ayrılmış və bu sahələr üzrə keçirilmiş 125 seminar, müşavirə, aksiya, müsabiqə, toplantı, görüş, dəyirmi masa, və idman yarışlarında 5000-dən çox yeniyetmə və gənc iştirak etmişdir.

Gənclərin internet, kompüter texnologiyaları sahəsində biliklərini artırmaq məqsədilə cari ilin may ayında gənclər arasında Kompüter Oyunları üzrə XIII Azərbaycan Çempionatının rayon mərhələsi keçirilmiş, qalib komandanın Göyçay şəhərində keçirilmiş zona birinciliyində iştirakı təmin olunmuşdur. Kiber idmançılar 4 nominasiya üzrə yarışmış və 1 “gümüş” və 1 “bürünc” medal qazanmışlar.

Sumqayıt şəhərində ümummilli lider Heydər Əliyevin anadan olmasının 96-cı ildönümünə həsr olunmuş Cüdo üzrə beynəlxalq turnirdə Qobustan rayon Uşaq-Gənclər İdman məktəbinin yetirməsi Babarəhim Mirzəyev II yerə çıxmışdır.

Babarəhim Mirzəyev və Samir Qayıblı İran İslam Respublikasının Astara şəhərində aşağı yaşlı oğlanlar və yeniyetmələr arasında cüdo üzrə keçirilən beynəlxalq turnirdə I yerə çıxmışlar.

Qocyu-ryu Okinava karate-do və Kobudo-kempo üzrə yeniyetmə, gənclər və böyüklər arasında açıq Avropa çempionatı və birinciliyində iştirak edən idmançılarımızdan Mehrab Əsgərov, Seyidli Mətləb və İsmayılov Cavidan bütün rəqiblərinə qalib gələrək I yeri tutmuşlar.

İsrailin Eylat şəhərində keçirilən ağır atletika üzrə yeniyetmələr arasında Avropa birinciliyində iştirak edən atletlərimizdən Tehran Məmmədov və Həsənağa Sahibov mükafata layiq yerlərə çıxa bilməsələr də, idman ustası normativini ödəmişlər.

İlin sonunda döyüş növləri üzrə “Prezident Kuboku” turnirində iştirak edən Mehrab Əsgərov bütün görüşlərdə qalib gələrək I yeri tutmuşdur.

Ağır atletika üzrə kişilər və qadınlar arasında Azərbaycan çempionatında iştirak edən atletlərimizdən Tehran Məmmədov və İsmayıl Qurbanov I yeri tutaraq Çempion adını qazanmışlar.

Uşu sanda üzrə Respublika çempionatında ilk dəfə iştirak etməsinə baxmayaraq, idmançılarımızdan Mehrab Əsgərov I yeri, Elgün Dəmirov isə III yeri tutmuşdur.

Gənclər və İdman İdarəsinin və Azərbaycan Cüdo Federasiyasının birgə təşkilatçılığı ilə 28 May - Respublika günü münasibətilə 2003-2005 və 2006-2008-ci il təvəllüdlü yeniyetmələr arasında IV Respublika turniri keçirilmişdir. Turnirdə respublikamızın bütün bölgələrindən 450-dən artıq idmançı iştirak etmişdir. Qobustan cüdoçuları 1 “qızıl”, 5 “gümüş” və 3 “bürünc” medal qazanaraq, komanda hesabında III yeri tutmuşlar.

15 İyun - Milli Qurtuluş gününə həsr olunmuş kempo üzrə XXII Respublika açıq turnirində iştirak edən gənc karate ustaları isə 11 “qızıl”, 3 “gümüş” və 3 “bürünc” medal qazanmaqla, komanda hesabında I yerə çıxmışlar.

Ümummilli lider Heydər Əliyevin xatirəsinə həsr olunmuş uşaqlar, yeniyetmələr, gənclər və böyüklər arasında Qocyu-ryu okinava karate-do kobudo -kempo üzrə IV Respublika turnirində idmançılar 33 müxtəlif əyarlı medal qazanmaqla komanda hesabında I yeri tutmuşlar.

Ümumilikdə, 2019-cu il ərzində rayon idmançılarının 11 beynəlxalq, 36 respublika və 30 zona yarışlarında iştirakı təmin olunmuşdur. Bu yarışlarda 832 nəfər idmançı iştirak etmiş, 126 qızıl, 58 gümüş və 76 bürünc olmaqla, 260 medal qazanılmışdır.

Məlumunuz olduğu kimi, bu il Azərbaycan Respublikası Prezidenti cənab İlham Əliyevin Sərəncamı ilə “Könüllülər ili” elan edilmişdir. Bununla bağlı tərəfimizdən tədbirlər planı hazırlanaraq təsdiq edilmiş və icrasına başlanmışdır.

Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinin “Asan Könülllülər” şəbəkəsinin imkanlarından istifadə edərək gənclərin İcra hakimiyyətində təcrübəyə cəlb edilməsi, onlarla sistemli işin təşkili məqsədilə tərəfimizdən Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyi ilə əlaqə saxlanılmış, rayon gəncləri arasında könüllülük fəaliyyətinin daha geniş təşviq edilməsi məqsədilə Qobustan rayonu İcra hakimiyyəti başçısının 28 mart 2019-cu il tarixli 023 nömrəli sərəncamı verilmişdir. Sərəncama əsasən İcra hakimiyyəti başçısı Aparatının İctimai-siyasi və humanitar məsələlər şöbəsinin baş məsləhətçisi Səfər Babaş oğlu İbrahim könüllülərlə iş üzrə koordinator təyin edilmiş, başçının müavini-İctimai-siyasi və humanitar məsələlər şöbəsinin müdiri Təranə Ağababa qızı Güləliyevaya könüllülük fəaliyyətinin həyata keçirilməsinə cəlb edilmiş şəxslərlə müqavilə bağlamaq səlahiyyəti verilmişdir.

Qobustan rayon İcra Hakimiyyətində 15 aprel – 15 iyun 2019-cu il tarixlərində 5 nəfər, 01iyul – 01 sentyabr 2019-cu il tarixlərində 4 nəfər, 01 noyabr 2019-cu il - 01 yanvar 2020-ci il tarixlərində 4 nəfər olmaqla, ümumilikdə 13 nəfər könüllü fəaliyyətinə cəlb edilib. Onlardan 5-i qadın,8-i kişidir. Qeyd olunan könüllülər üzərlərinə düşən öhdəliklərin yerinə yetirilməsində və rayonun ictimai-siyasi tədbirlərində fəallıq nümayiş etdiriblər.

Könüllülük fəaliyyətlərini başa vurduqdan sonra hər birinə sertifikatlar təqdim edilmişdir.Yeni könüllülərin seçilməsi və fəaliyyətə başlamaları üçün müvafiq tədbirlər görülür.

İcra hakimiyyətinin internet səhifəsində “Könüllü fəaliyyət” əsas bölmə olmaqla alt bölmə hazırlanmış, müvafiq elan və anket forması, digər məlumatlar bölmədə yerləşdirilmişdir. Könüllülük fəaliyyətinin təşkili üzrə tədbirlər tərəfimizdən davam etdirilir.Biz çalışmalıyıq ki, rayonumuzda könüllülük fəaliyyəti geniş vüsət alsın.

**Hörmətli tədbir iştirakçıları!**

Ötən ilin uğurları ilə yanaşı qarşımızda çox mühüm vəzifələr durur, 13 yanvar 2020-cİ il tarixdə Azərbaycan Respublikasının Prezidenti İlham Əliyevin yanında 2019-cu ilin yekunlarına həsr olunmuş müşavirədə, 03 fevral 2020-ci il tarixdə isə “Azərbaycan Respublikası regionlarının 2019-2023-cü illərdə sosial-iqtisadi inkişafı Dövlət Proqramı”nın icrasının birinci ilinin yekunlarına həsr olunan konfransda qarşımıza qoyulmuş bütün vəzifələrlə bağlı əməli tədbirlər görməliyik.

Möhtərəm Prezidentimizin rayonumuza göstərdiyi diqqət və qayğı, qəbul edilmiş Dövlət proqramları, başlanmış işlər Respublikamız və rayonumuz üçün 2020-ci ilin daha uğurlu bir inkişaf ili olacağını deməyə əsas verir.

2020-ci ildə də biz qobustanlılar cənab Prezidentin ətrafında daha sıx birləşərək verdiyi tapşırıq və tövsiyələri vaxtında və tam şəkildə yerinə yetirmək üçün bütün qüvvə, bilik və bacarığımızı səfərbər edəcəyik.